*პროექტი*

**საქართველოს მთავრობის**

**დადგენილება №\_\_\_\_\_**

ქ. თბილისი “\_\_\_\_“ „ “\_\_\_\_\_\_\_\_\_\_\_“ 2021წ.

**გარემოსდაცვითი პროგრამის კომისიის შემადგენლობის განსაზღვრისა და მისი დებულების დამტკიცების შესახებ**

**მუხლი 1.** „გარემოსდაცვითი პასუხისმგებლობის შესახებ“ საქართველოს კანონის 29-ე მუხლის მე-2 პუნქტის “ა.გ“ ქვეპუნქტის საფუძველზე:

ა) შეიქმნასგარემოსდაცვითი პროგრამის კომისია და დამტკიცდეს მისი შემადგენლობა (დანართი 1);

ბ) დამტკიცდეს „გარემოსდაცვითი პროგრამის კომისიის დებულება“ (დანართი 2).

**მუხლი 2.** დადგენილება ამოქმედდეს 2022 წლის 1 ივლისიდან.

***პრემიერ - მინისტრი ირაკლი ღარიბაშვილი***

***დანართი 1***

**გარემოსდაცვითი პროგრამის კომისიის შემადგენლობა**

1. საქართველოს გარემოს დაცვისა და სოფლის მეურნეობის მინისტრის მოადგილე **-** კომისიის თავმჯდომარე;
2. საქართველოს გარემოს დაცვისა და სოფლის მეურნეობის მინისტრის მოადგილე - კომისიის თავმჯდომარის მოადგილე;
3. კომისიის სამდივნოს ხელმძღვანელი - კომისიის წევრი.
4. საქართველოს ფინანსთა მინისტრის მოადგილე - კომისიის წევრი;
5. საქართველოს ეკონომიკისა და მდგრადი განვითარების მინისტრის მოადგილე - კომისიის წევრი;
6. საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის მინისტრის მოადგილე - კომისიის წევრი;
7. საქართველოს რეგიონული განვითარებისა და ინფრასტრუქტურის მინისტრის მოადგილე - კომისიის წევრი;
8. საქართველოს პარლამენტის გარემოს დაცვისა და ბუნებრივი რესურსების კომიტეტის წარმომადგენელი - კომისიის წევრი;
9. საქართველოს პარლამენტის რეგიონული პოლიტიკისა და თვითმმართველობის კომიტეტის წარმომადგენელი - კომისიის წევრი;
10. საქართველოს პარლამენტის საფინანსო-საბიუჯეტო კომიტეტის წარმომადგენელი - კომისიის წევრი
11. საქართველოს მთავრობის ადმინისტრაცია (რეგიონებთან ურთიერთობის დეპარტამენტი) - კომისიის წევრი;
12. გარემოსდაცვითი არასამთავრობო ორგანიზაციების წარმომადგენელი - კომისიის წევრი.

***დანართი 2***

**გარემოსდაცვითი პროგრამის კომისიის**

**დებულება**

**მუხლი 1. ზოგადი დებულებანი**

* + - 1. გარემოსდაცვითი პროგრამის კომისია (შემდგომში – კომისია) არის „გარემოსდაცვითი პასუხისმგებლობის შესახებ“ საქართველოს კანონის (შემდგომში - კანონი) საფუძველზე, შექმნილი სათათბირო ორგანო, რომელიც კომპეტენციის ფარგლებში უზრუნველყოფს კანონით გათვალისწინებულ გარემოსდაცვით პროგრამაში აკუმულირებული თანხების ფარგლებში გარემოსდაცვითი ღონისძიებების განხორციელების შესახებ რეკომენდაციებისა და კანონით გათვალისწინებული სხვა რეკომენდაციების შემუშავებას.
			2. კომისია თავის საქმიანობას წარმართავს საქართველოს კონსტიტუციის, კანონის, ამ დებულებისა და საქართველოს კანონმდებლობის შესაბამისად.

**მუხლი 2. კომისიის ძირითადი ამოცანები**

კომისია კანონით გათვალისწინებულ შემთხვევებში შეიმუშავებს და საქართველოს გარემოს დაცვისა და სოფლის მეურნეობის სამინისტროს (შემდგომში - სამინისტრო) წარუდგენს რეკომენდაციებს:

ა) მნიშვნელოვანი ზიანის მიყენების პრევენციისთვის/შერბილებისთვის აუცილებელი ღონისძიებების დაფინანსების თაობაზე;

ბ) მნიშვნელოვანი ზიანის გამოსასწორებელი ღონისძიებების გეგმის შემუშავებისთვის პასუხისმგებელი ორგანოს განსაზღვრისა და აღნიშნული გეგმის შემუშავების დაფინასების თაობაზე;

გ) კანონის მე-2 მუხლის მე-2 პუნქტის „ა“, „ბ“ და „დ“-„თ“ ქვეპუნქტებითა და მე-14 მუხლის პირველი პუნქტით გათვალისწინებული საკითხების გადაწყვეტის მიზნით შესაბამისი დაფინანსების გამოყოფის თაობაზე;

დ) კანონით გათვალისწინებული შესაბამისი ღონისძიებების დაფინანსების თაობაზე.

კომისია, მისი ამოცანების განხორციელების მიზნით, გარემოს დაცვის სფეროში არსებული სტრატეგიული დოკუმენტების და შემოსული წინადადებების ანალიზის საფუძველზე, ყოველწლიურად უზრუნველყოფს იმ პრიორიტეტული მიმართულებების განსაზღვრას, რომელთა დაფინანსება შესაძლებელია განხორციელდეს შესაბამისი ფინანსური რესურსის არსებობისას. ამავე დროს, ყოველ კონკრეტულ შემთხვევაში, დაფინანსებასთან დაკავშირებით შესაბამისი რეკომენდაციის შემუშავებისას, კომისია უფლებამოსილია, გამონაკლისის სახით, საკითხის მნიშვნელობიდან გამომდინარე, მიიღოს რეკომენდაცია ისეთ მიმართულებაზეც, რომელიც არ არის ასახული ყოველწლიურ პრიორიტეტულ მიმართულებებში.

**მუხლი 3. კომისიის უფლებამოსილებანი**

კომისია, საკუთარი ფუნქციების შესრულების მიზნით, კომპეტენციის ფარგლებში, უფლებამოსილია:

ა) საქართველოს კანონმდებლობით დადგენილი წესით, მისი კომპეტენციის ფარგლებში გამოითხოვოს ნებისმიერი ინფორმაცია;

ბ) შექმნას სამუშაო ჯგუფები შესაბამისი სამინისტროების, სხვა სახელმწიფო უწყებების, ორგანიზაციებისა და ექსპერტების მონაწილეობით;

გ) კონკრეტულ საკითხებზე საკონსულტაციოდ მიიწვიოს შესაბამისი დარგის სპეციალისტები;

დ) კანონითა და ამ დებულებით მისთვის მინიჭებული უფლებამოსილების ფარგლებში, შესაბამისი რეკომენდაციით მიმართოს სამინისტროს;

ე) განხილოს კომისიის რეკომენდაციით დაფინანსებული ღონისძიებების შედეგები და საჭიროების შემთხვევაში შესაბამისი რეკომენდაციები წარუდგინოს სამინისტროს.

**მუხლი 4. კომისიის შემადგენლობა**

1. კომისიის შემადგენლობაში შედიან საქართველოს საკანონმდებლო ხელისუფლებისა და აღმასრულებელი ხელისუფლების წარმომადგენლები და დაინტერესებული პირები.
2. კომისია შედგება კომისიის თავმჯდომარის, კომისიის თავმჯდომარის მოადგილის, კომისიის სამდივნოს ხელმძღვანელისა და კომისიის წევრებისაგან.
3. კომისიის თავმჯდომარეა საქართველოს გარემოს დაცვისა და სოფლის მეურნეობის მინისტრის მოადგილე;
4. კომისიის თავმჯდომარის მოადგილეა საქართველოს გარემოს დაცვისა და სოფლის მეურნეობის მინისტრის მოადგილე, რომელიც კურირებს სამინისტროს საფინანსო-ეკონომიკურ მიმართულებას.
5. კომისიას აქვს სამდივნო, რომლის ფუნქციას ასრულებს სამინისტროს საჯარო სამართლის იურიდიული პირი - გარემოსდაცვითი ინფორმაციისა და განათლების ცენტრი. კომისიის სამდივნოს ხელმძღვანელობს აღნიშნული ცენტრის ხელმძღვანელი.

**მუხლი 5. კომისიის სხდომის გამართვისა და გადაწყვეტილების მიღების წესი**

1. კომისია საქმიანობას ახორციელებს სხდომების მეშვეობით. კომისიის სხდომა ტარდება საჭიროების შემთხვევაში. კომისიის სხდომას, მის გამართვამდე არაუადრეს 10 კალენდარული დღისა, იწვევს კომისიის თავმჯდომარე, საკუთარი ინიციატივით ან კომისიის წევრთა ერთი მესამედის მოთხოვნის საფუძველზე. სხდომას უძღვება კომისიის თავმჯდომარე, ხოლო მისი არყოფნის შემთხვევაში – კომისიის თავმჯდომარის მოადგილე.
2. კომისიის თავმჯდომარის დავალებით, კომისიის სხდომები შეიძლება მოიწვიოს კომისიის სამდივნოს ხელმძღვანელმა.
3. კომისიის სხდომა უფლებამოსილია, თუ მას ესწრება კომისიის წევრთა სრული შემადგენლობის ორ მესამედზე მეტი.
4. კომისიის სხდომის გადაწყვეტილება მიღებულად ჩაითვლება, თუ მას მხარს დაუჭერს კომისიის დამსწრე წევრთა ორ მესამედზე მეტი. გადაწყვეტილების მიღება ხდება კენჭისყრის წესით. ხმების თანაბრად გაყოფის შემთხვევაში, გადამწყვეტია კომისიის სხდომის თავმჯდომარის ხმა.
5. კომისიის გადაწყვეტილება ფორმდება სხდომის ოქმით, რომელსაც ხელს აწერენ კომისიის სხდომის თავმჯდომარე და კომისიის სამდივნოს ხელმძღვანელი. ოქმში უნდა აისახოს კომისიის წევრის მიერ კენჭისყრაში მონაწილეობაზე თავის შეკავების, კენჭისყრაში მონაწილეობაზე უარის თქმის მიზეზი (ასეთის არსებობის შემთხვევაში) ან სხდომაზე გამოთქმული ნებისმიერი განსხვავებული აზრი.
6. კომისია უფლებამოსილია, საოქმო გადაწყვეტილებით, სამუშაო ჯგუფს დაავალოს ცალკეული საკითხების შესწავლა და კომისიის სხდომაზე განსახილველი საკითხის შესახებ შესაბამისი დასკვნების/წინადადებების/რეკომენდაციების წარმოდგენა.
7. საჭიროების შემთხვევაში, კომისიის თავმჯდომარის გადაწყვეტილებით, კომისიის მუშაობაში მონაწილეობის მისაღებად, სათათბირო ხმის უფლებით, შეიძლება მიწვეულ იქნენ პირები, რომლებიც არ შედიან კომისიის შემადგენლობაში. ამასთან, კომისიის წევრები და კომისიის შემადგენლობაში სათათბირო ხმის უფლებით მიწვეული პირები კომისიის მუშაობაში უნდა მონაწილეობდნენ პირადად.
8. კომისიის საქმიანობის ორგანიზაციულ-ტექნიკურ უზრუნველყოფას ახორციელებს კომისიის სამდივნო.

**მუხლი 6. კომისიის თავმჯდომარე და კომისიის სამდივნო**

1. კომისიის თავმჯდომარე:

ა) ხელმძღვანელობს კომისიის საქმიანობას;

ბ) ამტკიცებს კომისიის დღის წესრიგს;

გ) იწვევს და წარმართავს კომისიის სხდომებს.

2. კომისიის სამდივნო:

ა) ორგანიზებას უწევს კომისიის სხდომის მომზადებასა და ჩატარებას;

ბ) განსაზღვრავს და კომისიის თავმჯდომარეს წარუდგენს კომისიის სხდომის დღის წესრიგსა და კომისიის სხდომაზე მისაწვევ პირთა სიას;

გ) კოორდინაციას უწევს კომისიის სამუშაო ჯგუფების მუშაობას;

დ) განიხილავს და კომისიას განსახილველად წარუდგენს სამუშაო ჯგუფების მიერ მომზადებულ დასკვნებს, წინადადებებს, რეკომენდაციებს;

ე) პასუხისმგებელია კომისიის სხდომის ოქმის სწორად შედგენაზე, სხდომის მასალების შენახვასა და დაცვაზე;

ვ) გამოითხოვს კომისიის მუშაობისთვის საჭირო ინფორმაციას;

ზ) იღებს კომისიის სახელზე სამინისტროს სისტემის დაწესებულებებისგან, სხვა უწყებებისგან და საზოგადოებისგან შემოსულ წინადადებებს, უზრუნველყოფს მათ დამუშავებას და მომზადებას კომისიის სხდომაზე განხილვის მიზნით;

თ) კომისიის თავმჯდომარეს წარუდგენს ანგარიშს გაწეული საქმიანობის შესახებ;

ი) ახორციელებს ამ დებულებით განსაზღვრულ და კომისიის თავმჯდომარის მიერ მინიჭებულ სხვა უფლებამოსილებებს.

**მუხლი 7. კომისიის წევრები**

კომისიის წევრები უფლებამოსილნი არიან:

ა) მონაწილეობა მიიღონ როგორც კომისიის, ისე სამუშაო ჯგუფების მუშაობაში;

ბ) კომისიის სხდომაზე წარადგინონ საკუთარი წინადადებები და მოსაზრებები, მონაწილეობა მიიღონ დღის წესრიგით განსაზღვრული საკითხების განხილვასა და დასკვნების/წინადადებების/რეკომენდაციების შემუშავებაში;

გ) სამუშაო ჯგუფებისაგან მიიღონ მათთვის საჭირო ინფორმაცია;

დ) კომისიის სამდივნოს ხელმძღვანელს მიმართონ წინადადებით, ცალკეული საკითხების დამატებით შესწავლის ან კორექტირების საჭიროების თაობაზე;

ე) განახორციელონ ამ დებულებით განსაზღვრული და კომისიის თავმჯდომარის მიერ მინიჭებული სხვა უფლებამოსილებები.

**მუხლი 8. კომისიის სამუშაო ჯგუფები**

1. კომისიის სამუშაო ჯგუფები იქმნება კომისიის მიერ, კომისიის კომპეტენციას მიკუთვნებული სფეროების მიხედვით.
2. კომისიის სამუშაო ჯგუფები, შესაბამისი სფეროების მიხედვით, განიხილავენ ცალკეულ საკითხებს და კომისიისთვის ამზადებენ შესაბამის დასკვნებს/წინადადებებს/რეკომენდაციებს.
3. კომისიის სამუშაო ჯგუფების საქმიანობას საერთო ხელმძღვანელობას და კოორდინაციას უწევს კომისიის სამდივნოს ხელმძღვანელი.

**მუხლი 9. კომისიის დებულებაში ცვლილების შეტანა**

კომისიის დებულებაში ცვლილების შეტანა ხორციელდება საქართველოს მთავრობის დადგენილებით.

**განმარტებითი ბარათი**

**საქართველოს მთავრობის დადგენილების პროექტზე**

**„გარემოსდაცვითი პროგრამის კომისიის შემადგენლობის განსაზღვრისა და მისი დებულების დამტკიცების შესახებ“**

**ინფორმაცია პროექტის შესახებ**

„გარემოსდაცვითი პროგრამის კომისიის შემადგენლობის განსაზღვრისა და მისი დებულების დამტკიცების შესახებ“ საქართველოს მთავრობის დადგენილების პროექტი შემუშავდა „გარემოსდაცვითი პასუხისმგებლობის შესახებ“ საქართველოს კანონის (შემდგომში - კანონი) საფუძველზე. კერძოდ, კანონით, გარემოსთვის ზიანის მიყენების პრევენციის, დაზიანებული გარემოს მდგომარეობის აღდგენის, გარემოს მდგომარეობის გაუმჯობესებისა და გარემოს კვლევის ღონისძიებების დასაფინანსებლად, გათვალისწინებულია „გარემოსდაცვითი პროგრამის“ შექმნა. ამასთან, ამ პროგრამაში აკუმულირებული თანხების განკარგვის მიზნით, კანონის მე-3 მუხლის „ლ“ ქვეპუნქტის მიხედვით, საქართველოს მთავრობის დადგენილებით, უნდა შეიქმნას შესაბამისი „გარემოსდაცვითი პროგრამის კომისია“ (შემდგომში - კომისია). აღნიშნულის შესაბამისად, წარმოდგენილი პროექტი ითვალისწინებს ამ კომისიის შექმნას, მისი შემადგენლობის განსაზღვრას და კომისიის დებულების დამტკიცებას.

კანონის მიხედვით, კომისიის ძირითადი ფუნქციაა პროგრამაში აკუმულირებული თანხების ფარგლებში გარემოსდაცვითი ღონისძიებების განხორციელების შესახებ რეკომენდაციების, ასევე, კანონით გათვალისწინებული სხვა რეკომენდაციების შემუშავება და საქართველოს გარემოს დაცვისა და სოფლის მეურნეობის სამინისტროსთვის წარდგენა. კერძოდ, თუ გარემოსთვის ზიანის მიმყენებელი პირი არ ასრულებს კანონით მისთვის დაკისრებულ გარკვეულ ვალდებულებებს (მნიშვნელოვანი ზიანის მიყენების პრევენციისთვის/შერბილებისთვის აუცილებელი ღონისძიებების განხორციელება, ზიანის გამოსასწორებელი გეგმის შემუშავება, კანონით გათვალისწინებული შესაბამისი ინფორმაციის/დასაბუთების უფლებამოსილ ორგანოში წარდგენა და სხვ.), შესაბამისი მიმართვის საფუძველზე, კომისია შეიმუშავებს რეკომენდაციას მნიშვნელოვანი ზიანის გამოსასწორებელი ღონისძიებების გეგმის შემუშავებაზე პასუხისმგებელი ორგანოსა და გარემოსდაცვით პროგრამაში არსებული თანხების/ასიგნებების ფარგლებში ამ ღონისძიებებისთვის შესაბამისი დაფინანსების განსაზღვრის შესახებ.

კანონის მე-14 მუხლის მე-5 პუნქტის მიხედვით, კომისიის შემადგენლობა განისაზღვრება და აღნიშნული კომისიის მიერ ამ კანონით გათვალისწინებული რეკომენდაციების შემუშავების წესი დგინდება საქართველოს მთავრობის დადგენილებით. აქვე აღსანიშნავია, რომ კანონის (მე-14 მუხლის მე-4 პუნქტი) თანახმად, „გარემოსდაცვითი პროგრამის კომისია შედგება საქართველოს საკანონმდებლო ხელისუფლებისა და აღმასრულებელი ხელისუფლების წარმომადგენლებისა და „დაინტერესებული პირებისგან“.

ყოველივე ზემოაღნიშნულის გათვალისწინებით, მომზადდა წინამდებარე საქართველოს მთავრობის დადგენილების პროექტი, რომელიც აწესრიგებს კომისიის საქმიანობასთან დაკავშირებულ შემდეგ საკითხებს: კომისიის შემადგენლობა (კომისიაში შედიან როგორც საქართველოს მთავრობის, ასევე, შესაბამისი სამინისტროების, საქართველოს პარლამენტის შესაბამისი კომიტეტების წარმომადგენლები და ასევე, გარემოსდაცვითი ორგანიზაციის წარმომადგენელი), კომისიის ამოცანები, უფლებამოსილებები, კომისიის სხდომის გამართვის და გადაწყვეტილების მიღების წესი, კომისიის წევრების უფლებამოსილებები, სამუშაო ჯგუფების ფუნქციები და ა.შ

პროექტის მიღება გავლენას არ მოახდენს საქართველოს სახელმწიფო ბიუ­ჯეტის ან/და მუნიციპალიტეტის ბიუჯეტის საშემოსავლო და ხარჯვით ნაწილებზე, არ წარმოშობს სახელმწიფოს ახალ ფინანსურ ვალდებულებებს. სახელმწიფო უწყებების მიერ პროექტით გათვალისწინებული ღონისძიებები/პროცედურები განხორციელდება მათთვის გამოყოფილი ასიგნებების ფარგლებში.

პროექტის ამოქმედება, კანონის ძალაში შესვლის თარიღის შესაბამისად, გათვალისწინებულია 2022 წლის 1 ივლისიდან.